Chilongesa 11
Uno Jindongi JamuMbimbiliya Jeji Kutunganyalisanga Ngachilihi?
1. Mwomwo ika vatela kututwaminyina?
Tengi yetu apwa wamangana kuhambakana yetu. Hakupwa Setu wazangi, eji kutuzakamanga. Kaha nawa katutengele mangana tupwenga vakulimanyina chakuzeneka kupendamina hali ikiyeko. (Yelemiya 10:23) Ngachize, ngana mwamwana wamundende uze vatela kutwaminyina kuli visemi jenyi, nayetu nawa vatela kututwaminyina kuli Kalunga. (Isaya 48:17, 18) Jindongi jamuMbimbiliya jize jeji kututwaminyinanga japwa chikupu hiwana wakufuma kuli Kalunga.—Tangenu WaChimoteu 2, 3:16.
Jishimbi jaYehova najindongi jenyi jatunangula jila yamwaza yakuyoyelamo oholyapwa nakusolola nawa vyuma twatela kulinga numba tukatambule fweto yahaya myaka yosena kulutwe. Chapwa chakutamo kukavangiza jindongi jaKalunga mwomwo ikiye atutengele.—Tangenu Samu 19:7, 11; Kusoloka 4:11.
2. Uno jindongi jamuMbimbiliya japwa jika?
Jindongi jamuMbimbiliya japwa muchano waulemu. Oloze jishimbi jazata kaha muvyuma vimwe. (Lushimbi lwamuchivali 22:8) Twatela kushinganyeka numba tumone omu jindongi jazata kukala chuma. (Vishimo 2:10-12) Chakutalilaho, Mbimbiliya yanangula ngwayo kuyoya chapwa hiwana wakufuma kuli Kalunga. Lundongi kana lunahase kutukafwa kumilimo, kushikola chipwe hakutambuka ungeji. Lunahase kutukafwa mangana tuhone kulihaka etu vavene muponde.—Tangenu Vilinga 17:28.
3. Jindongi muka jivali jize japwa jajilemu chikuma?
Yesu ahanjikile hajindongi jivali jize japwa jajilemu chikuma. Lundongi lwatete lwasolola nge hakutenga vatu, Kalunga ajinyine vakamutachikize, nakumuzanga nakumuzachila nakashishi. Twatela kukavangiza elu lundongi kana mukala vyuma natulinga. (Vishimo 3:6) Vaze veji kulukavangizanga veji kutunganga usepa wamwaza naKalunga, nakupwa nakuwahilila chamuchano, nakukayoya haya myaka yosena.—Tangenu Mateu 22:36-38.
Lundongi lwamuchivali lweji kutukafwanga tutwame mukuunda navakwetu. (Wavaka-Kolinde 1, 13:4-7) Twatela kulondezeza Kalunga mujila eji kulaminangamo vatu numba tukavangize lundongi kanelu.—Tangenu Mateu 7:12; 22:39, 40.
4. Uno jindongi jamuMbimbiliya jeji kutunganyalisanga ngachilihi?
Jindongi jamuMbimbiliya jeji kunangulanga jitanga jipwenga jakulinunga muzangi. (Wavaka-Kolose 3:12-14) Mazu aKalunga akwechi lundongi lukwavo nawa lwakwamba nge ulo watela kupwa wakwilila, luze lweji kukinganga jitanga.—Tangenu Kuputuka 2:24.
Kukavangiza vyuma yanangula Mbimbiliya chinahase kutukinga kuvyuma vyakumujimba nakukinga nawa vishinganyeka vyetu. Chakutalilaho, vaka-kwingisa milimo vasaka vatu vaze veji kukavangizanga jindongi jamuMbimbiliya jakashishi nakuzata nangolo. (Vishimo 10:4, 26; WavaHepeleu 13:18) Mazu aKalunga atunangula nawa tusuulukenga navyuma vyavilemu tuli navyo nakuhaka usoko wetu naKalunga kulutwe kuhambakana luheto.—Tangenu Mateu 6:24, 25, 33; WaChimoteu 1, 6:8-10.
Kukavangiza jindongi jamuMbimbiliya chinahase kutukinga kumisongo. (Vishimo 14:30; 22:24, 25) Chakutalilaho, kukavangiza jishimbi jaKalunga jize jakanyisa kupenda cheji kutukinga kumisongo yayipi nakujiponde. (Vishimo 23:20) Yehova etavisa kunwa wala wamweseke, oloze akanyisa kupenda. (Samu 104:15; Wavaka-Kolinde 1, 6:10) Jindongi jaKalunga jeji kutunganyalisanga hakutunangula tulihende kuvilinga nakuvishinganyeka vyavipi. (Samu 119:97-100) Oloze vaka-Kulishitu vamuchano kaveshi kukavangiza jindongi jaKalunga mwomwo yakusaka kaha valinganyalise vaveneko. Veji kulinganga ngocho mangana vavumbike Yehova.—Tangenu Mateu 5:14-16.
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn